pythainlp/thaigov-v2-corpus-22032023 huggingface dataset:
วันศุกร์ที่ 16 กันยายน 2565
ความคืบหน้ามาตรการรักษาระดับการบริโภคภายในประเทศ ปี 2565 ระยะที่ 2
ความคืบหน้าการใช้สิทธิมาตรการรักษาระดับการบริโภคภายในประเทศ ปี 2565 ระยะที่ 2 โดยจากข้อมูลสะสม ณ วันพฤหัสบดีที่ 15 กันยายน 2565 เวลา 23.00 น. พบว่า มีผู้ใช้สิทธิทุกโครงการรวม 36.43 ล้านคน และมียอดใช้จ่ายสะสมทั้งสิ้น 23,934.5 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยถึงความคืบหน้าการใช้สิทธิมาตรการรักษาระดับการบริโภคภายในประเทศ ปี 2565 ระยะที่ 2 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 และโครงการคนละครึ่ง ระยะที่ 5 โดยจากข้อมูลสะสม ณ วันพฤหัสบดีที่ 15 กันยายน 2565 เวลา 23.00 น. พบว่า มีผู้ใช้สิทธิทุกโครงการรวม 36.43 ล้านคน และมียอดใช้จ่ายสะสมทั้งสิ้น 23,934.5 ล้านบาท โดยสรุปผลการใช้จ่ายได้ ดังนี้
1. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มีผู้ใช้สิทธิจำนวน 12.15 ล้านคน และมียอดใช้จ่ายสะสม 2,422.5 ล้านบาท
2. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มีผู้ใช้สิทธิจำนวน 874,638 คน และมียอดใช้จ่ายสะสม 174.0 ล้านบาท
3. โครงการคนละครึ่ง ระยะที่ 5 มีผู้ใช้สิทธิที่เป็นประชาชนรายเดิมที่เคยใช้สิทธิโครงการคนละครึ่ง ระยะที่ 4 (ประชาชนรายเดิมฯ) จำนวน 23.24 ล้านคน คิดเป็นยอดใช้จ่ายสะสม 21,192.1 ล้านบาท และมีผู้ใช้สิทธิที่เป็นประชาชนรายใหม่ที่ไม่เคยใช้สิทธิโครงการคนละครึ่ง ระยะที่ 4 (ประชาชนรายใหม่ฯ) จำนวน 1.58 แสนคน คิดเป็นยอดใช้จ่ายสะสม 145.9 ล้านบาท รวมมีผู้ใช้สิทธิทั้งหมดจำนวน 23.40 ล้านคน และมียอดใช้จ่ายรวม 21,338.0 ล้านบาท โดยแบ่งเป็นเงินที่ประชาชนจ่ายจำนวน 10,817.0 ล้านบาท และเงินที่รัฐร่วมจ่ายจำนวน 10,521.0 ล้านบาท ทั้งนี้ สำหรับยอดใช้จ่ายสะสมแบ่งตามประเภทร้านค้า ได้แก่ ร้านอาหารและเครื่องดื่ม 8,299.0 ล้านบาท ร้านธงฟ้า 4,650.0 ล้านบาท ร้าน OTOP 1,061.0 ล้านบาท ร้านค้าทั่วไป 6,968.0 ล้านบาท ร้านบริการ 339.0 ล้านบาท และกิจการขนส่งสาธารณะ 21.0 ล้านบาท สำหรับผู้ประกอบการร้านค้าที่เข้าร่วมโครงการคนละครึ่ง ระยะที่ 5 มีผู้ประกอบการร้านค้าเข้าร่วมแล้วจำนวน 9.48 แสนราย โดยเป็นผู้ประกอบการรายใหม่ 2.04 หมื่นราย
ทั้งนี้ การใช้จ่ายผ่านผู้ให้บริการฟู้ดเดลิเวอรี่แพลตฟอร์มซึ่งเป็นส่วนหนึ่งของยอดใช้จ่ายสะสมของร้านอาหารและเครื่องดื่มในโครงการคนละครึ่ง ระยะที่ 5 มียอดใช้จ่ายสะสม 692.6 ล้านบาท แบ่งเป็นเงินที่ประชาชนจ่าย 356.6 ล้านบาท และรัฐร่วมจ่าย 336.0 ล้านบาท โดยใช้จ่ายกับผู้ประกอบการร้านอาหารและเครื่องดื่มในโครงการคนละครึ่ง ระยะที่ 5 ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์มจำนวน 7.90 หมื่นราย
สำนักงานเศรษฐกิจการคลัง
โทร. 02 273 9020 ต่อ 3502 3503 3506 3536 3542 3518 หรือ โทร. 08-5842-7102, 08-5842-7103, 08-5842-7104, 08-5842-7105, 08-5842-7106, 08-5842-7107, 08-5842-7108 (เวลาทำการ 08.30 – 16.30 น.)
ไปรษณีย์อิเล็กทรอนิกส์ [emailprotected]
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอาทิตย์ที่ 23 ตุลาคม 2565
ลดต้นลดดอก ! รัฐปรับปรุงสัญญาเช่าซื้อรถยนต์-จักรยานยนต์ ให้คิดดอกเบี้ยจากเงินต้นคงเหลือแต่ละงวด สร้างความเป็นธรรมแก่ทุกฝ่าย เริ่ม ม.ค.66
.....
คณะกรรมการว่าด้วยสัญญา ประกาศ เรื่องให้ธุรกิจให้เช่าซื้อรถยนต์และรถจักรยานยนต์เป็นธุรกิจที่ควบคุมสัญญา โดยกำหนดให้ อัตราดอกเบี้ยสำหรับสินเชื่อเช่าซื้อเป็นแบบลดต้นลดดอก คือ คิดดอกเบี้ยจากเงินต้นคงเหลือในแต่ละงวด และตามกลไกตลาดโดยรถยนต์ใหม่ไม่เกิน 10% ต่อปี รถยนต์ใช้แล้วไม่เกิน 15% ต่อปี และรถจักรยานยนต์ไม่เกิน 23% ต่อปี ทั้งนี้ อาจปรับเปลี่ยนอัตราดอกเบี้ยให้สอดคล้องกับสภาพเศรษฐกิจของประเทศทุก 3 ปี
.
หากผู้เช่าซื้อต้องการชำระเงินทั้งหมดในคราวเดียวเพื่อปิดบัญชี ผู้ให้เช่าซื้อจะต้องให้ส่วนลด โดยกรณีชำระค่างวดมาแล้วไม่เกิน 1 ใน 3 ของค่างวดในสัญญา ให้ได้รับส่วนลดไม่น้อยกว่า 60% ของดอกเบี้ยที่ยังไม่ถึงกำหนดชำระ กรณีชำระค่างวดมาแล้วไม่น้อยกว่า 1 ใน 3 แต่ไม่เกิน 2 ใน 3 ให้ได้รับส่วนลดไม่น้อยกว่า 70% ของดอกเบี้ยที่ยังไม่ถึงกำหนดชำระ และกรณีชำระมาแล้วเกิน 2 ใน 3 ให้ได้รับส่วนลดทั้งหมดของดอกเบี้ยที่ยังไม่ถึงกำหนดชำระ ทั้งนี้ มีผลบังคับใช้ประมาณวันที่ 10 ม.ค.66 สัญญาที่ทำก่อนวันประกาศนี้ใช้บังคับ ให้คงใช้บังคับได้ต่อไป
.
อ่านเพิ่มเติม คลิก >>https://www.thaigov.go.th/news/contents/details/60646
.
อ่านประกาศ คลิก >>https://ratchakitcha2.soc.go.th/pdfdownload/...
.
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 12 กันยายน 2565
​ทบ. เพิ่มรถทหารบริการรับ – ส่ง ปชช. ๑๖ เขต กทม.  เร่งขุดลอกวัชพืชเปิดทางน้ำตามแผนป้องน้ำท่วม
กองทัพบกยังคงช่วยลดผลกระทบของประชาชนที่ได้รับความเดือดร้อน
จากฝนตกหนักอย่างต่อเนื่อง โดยเฉพาะในพื้นที่ กทม.และปริมณฑล หลังจากได้ส่งรถยนต์บรรทุกขนาดใหญ่ (FTS) พร้อมเจ้าหน้าที่ประจำรถ ไปประจำเตรียมพร้อมใน ๑๑ เขต กทม. ตั้งแต่ ๗ ก.ย. ๖๕
โดยเมื่อคืนที่ผ่านมา ได้นำรถ FTS ออกให้บริการรับ-ส่งประชาชนในพื้นที่น้ำท่วมขังบริเวณ เขตหลักสี่, บางเขน, ถ.พหลโยธิน, ถ.แจ้งวัฒนะ - ปากเกร็ด, เมืองทองธานี จ.นนทบุรี ซึ่งส่วนใหญ่เป็นการเดินทางไป-กลับจากการทำงาน ภาพรวมสามารถรับ-ส่งได้เป็นระยะไม่แออัด เสริมการบริการของรถสาธารณะ และประชาชนส่วนใหญ่ให้การตอบรับ
ล่าสุดในวันนี้กองทัพบกโดยกองทัพภาคที่ ๑ ได้เพิ่มจำนวนรถยนต์บรรทุกขนาดใหญ่เพื่อประจำเตรียมรับสถานการณ์ที่สำนักงานเขต อีก ๕ เขต รวม ๑๖ เขต ได้แก่ เขตดินแดง, สะพานสูง, จอมทอง, คลองเตย, พระโขนง, วัฒนา, สาทร, บางบอน, บางแค, มีนบุรี, บึงกุ่ม, วังทองหลาง, หลักสี่, บางเขน, สายไหม และดอนเมือง ทั้งนี้ พลเอก ณรงค์พันธ์ จิตต์แก้วแท้ ผู้บัญชาการทหารบก ได้สั่งการให้กรมสรรพาวุธทหารบกจัดเตรียมบันไดเหล็กขึ้น-ลงนำไปติดตั้งด้านท้ายของรถเพิ่มเติม เพื่ออำนวยความสะดวกให้กับประชาชนยิ่งขึ้น
วันพุธที่ 19 ตุลาคม 2565
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
วันนี้ (18 ตุลาคม 2565) เวลา 16.30 น. ดร.ณัฐพล รังสิตพล ปลัดกระทรวงอุตสาหกรรม พร้อมด้วย นายใบน้อย สุวรรณชาตรี ผู้ตรวจราชการกระทรวงอุตสาหกรรม รักษาราชการแทนอธิบดีกรมส่งเสริมอุตสาหกรรม นายภาสกร ชัยรัตน์ นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม เข้ารับมอบสิ่งของอุปโภค บริโภค และของใช้ที่จำเป็น เพื่อนำไปช่วยเหลือและบรรเทาความเดือดร้อนในเบื้องต้น ให้กับผู้ประสบอุทกภัยน้ำท่วม โดยได้รับการสนับสนุนจากกรมโรงงานอุตสาหกรรม นำโดยนายจุลพงษ์ ทวีศรี รองปลัดกระทรวงอุตสาหกรรม รักษาราชการแทนอธิบดีกรมโรงงานอุตสาหกรรม เป็นผู้มอบสิ่งของ ณ ห้องนิทรรศการ กรมส่งเสริมอุตสาหกรรม
วันศุกร์ที่ 7 ตุลาคม 2565
นายกรัฐมนตรีลงพื้นที่ จ.หนองบัวลำภู บ่ายนี้ ติดตามสถานการณ์ เยี่ยมให้กำลังใจผู้บาดเจ็บและครอบครัวผู้เสียชีวิตจากเหตุการณ์โศกนาฏกรรม
นายกรัฐมนตรีลงพื้นที่ จ.หนองบัวลำภู บ่ายนี้ ติดตามสถานการณ์ เยี่ยมให้กำลังใจผู้บาดเจ็บและครอบครัวผู้เสียชีวิตจากเหตุการณ์โศกนาฏกรรม
วันที่ 7 ตุลาคม 2565 นายอนุชา บูรพชัยศรี รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมพร้อมคณะมีกำหนดการลงพื้นที่จังหวัดหนองบัวลำภู โดยมีกำหนดการดังนี้
เวลาประมาณ 15.20น. นายกรัฐมนตรีติดตามสถานการณ์และเยี่ยมให้กำลังใจผู้บาดเจ็บและครอบครัวผู้เสียชีวิต ณ อบต.อุทัยสวรรค์ จากนั้น นายกรัฐมนตรีเป็นประธานประชุมสรุปสถานการณ์ร่วมกับหน่วยงานที่เกี่ยวข้อง ณ องค์การบริหารส่วนจังหวัดหนองบัวลำภู และตรวจเยี่ยมให้กำลังใจผู้ที่ได้รับบาดเจ็บจากเหตุการณ์โศกนาฏกรรมกราดยิง ณ โรงพยาบาลหนองบัวลำภู
เวลาประมาณ 19.30 นายกรัฐมนตรีเฝ้าฯ รับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสร็จแล้วนายกรัฐมนตรีพร้อมคณะเดินทางกลับกรุงเทพมหานคร.
วันพุธที่ 28 กันยายน 2565
รองปลัด.โอภาส เข้าร่วมการประชุมคณะอนุกรรมการขับเคลื่อนโครงการหนึ่งตำบล หนึ่งผลิตภัณฑ์ ครั้งที่ 2/2565
รองปลัด.โอภาส เข้าร่วมการประชุมคณะอนุกรรมการขับเคลื่อนโครงการหนึ่งตำบล หนึ่งผลิตภัณฑ์ ครั้งที่ 2/2565
วันที่28กันยายน2565รองปลัดกระทรวงเกษตรและสหกรณ์ นายโอภาส ทองยงค์ เป็นผู้แทนกระทรวงเกษตรและสหกรณ์ เข้าร่วมการประชุมคณะอนุกรรมการขับเคลื่อนโครงการหนึ่งตำบล หนึ่งผลิตภัณฑ์ ครั้งที่2/2565เวลา09.30น. ผ่านทางสื่ออิเล็กทรอนิกส์ (Zoom Meeting)โดยมีปลัดสำนักนายกรัฐมนตรี นายธีรภัทร ประยูรสิทธิ ประธานอนุกรรมการ เป็นประธานการประชุม
โดยที่ประชุมรับทราบการแต่งตั้งผู้ทรงคุณวุฒิ จำนวน4ท่าน เพิ่มเติมในคณะอนุกรรมการฯ และรับทราบผลการจัดงานเสวนารับฟังความคิดเห็นจากผู้ประกอบการOTOP Success Storyเพื่อนำข้อมูลมาประกอบการจัดทำแผนปฏิบัติการขับเคลื่อนโครงการหนึ่งตำบล หนึ่งผลิตภัณฑ์ ปี2566-2570
นอกจากนี้ ที่ประชุมได้รับทราบ วงเงินงบประมาณสำหรับการขับเคลื่อนโครงการหนึ่งตำบล หนึ่งผลิตภัณฑ์ ประจำปีงบประมาณ2566จำนวน734,154,100บาท ซึ่งในจำนวนนี้ เป็นของกระทรวงเกษตรและสหกรณ์ จำนวน910,500บาท โดยเป็นโครงการของกรมปศุสัตว์ ประธานฯ ได้มอบหมายให้หน่วยงานต่างๆ พิจารณาการจัดทำงบประมาณ ปี2567สำหรับขับเคลื่อนโครงการหนึ่งตำบล หนึ่งผลิตภัณฑ์ ในลักษณะบูรณาการภายในหน่วยงานต่างๆ มากยิ่งขึ้น
ที่ประชุมเห็นชอบแผนปฏิบัติการขับเคลื่อนโครงการหนึ่งตำบล หนึ่งผลิตภัณฑ์ ปี2566-2570ประกอบด้วย5ยุทธศาสตร์ ได้แก่
1.การส่งเสริมพัฒนาผลิตภัณฑ์และผู้ประกอบการ
2.การส่งเสริมการสร้างแบรนด์เพื่อเพิ่มคุณค่าและมูลค่าผลิตภัณฑ์
3.การพัฒนาNetwork/ Supporterเพื่อการก้าวสู่เป็นCluster
4.การส่งเสริมการสร้าง/ขยายตลาด
5.การส่งเสริมการใช้นวัตกรรมและความคิดสร้างสรรค์
รวมทั้งได้มีการกำหนดกลยุทธ์ผลิตภัณฑ์ที่จับต้องไม่ได้ คือ การท่องเที่ยวชุมชน โดยแบ่งเป็น3 sectorsคือ
-การท่องเที่ยวที่เป้นมิตรต่อสิ่งแวดล้อม
-การท่องเที่ยวมูลค่าสูง ได้แก่ การท่องเที่ยวแบบหรูหรา การท่องเที่ยวเชิงสุขภาพ การท่องเที่ยวเชิงกีฬา การท่องเที่ยวเชิงวัฒนธรรม การท่องเที่ยวเชิงนิเวศ และการท่องเที่ยวเชิงจิตวิญญาณ
-การทำSandboxบริการสุขภาพ ซึ่งกระทรวงเกษตรและสหกรณ์ ได้เสนอวิสาหกิจชุมชนท่องเที่ยวเชิงเกษตรอำเภอวังน้ำเขียวเข้าร่วมโครงการ
ทั้งนี้ ผลการประชุมของคณะอนุกรรมการฯ จะนำเสนอให้คณะกรรมการอำนวยการ หนึ่งตำบล หนึ่งผลิตภัณฑ์ แห่งชาติ ทราบต่อไป
วันอังคารที่ 13 กันยายน 2565
ธอส. จัดโปรสินเชื่อบ้านดอกเบี้ยปีแรก  2.60% ต่อปี  ที่งาน “รับสร้างบ้านและวัสดุ Expo 2022”
ธนาคารอาคารสงเคราะห์ (ธอส.) นำผลิตภัณฑ์ทางการเงินเข้าร่วมงาน “รับสร้างบ้านและวัสดุ Expo 2022” จัดขึ้นระหว่างวันที่ 14-18 กันยายน 2565 ณ อิมแพ็ค ฮอลล์ 6 เมืองทองธานี
ธนาคารอาคารสงเคราะห์ (ธอส.) นำผลิตภัณฑ์ทางการเงินเข้าร่วมงาน “รับสร้างบ้านและวัสดุ Expo 2022” โดยมีโปรโมชั่นสำหรับลูกค้าประชาชน นำโดย 1.สินเชื่อบ้านอัตราดอกเบี้ยพิเศษ ปีแรก เท่ากับ MRR-3.55% ต่อปี (ปัจจุบันเท่ากับ 2.60% ต่อปี) ปีที่ 2 MRR-3.35% ต่อปี (ปัจจุบันเท่ากับ 2.80% ต่อปี) ปีที่ 3 MRR-2.80% ต่อปี (ปัจจุบันเท่ากับ 3.35% ต่อปี) อัตราดอกเบี้ยเฉลี่ย 3 ปีแรกเพียง 2.917% ปีที่ 4 จนถึงตลอดอายุสัญญาเงินกู้อัตราดอกเบี้ยเป็นไปตามที่ธนาคารกำหนด (ปัจจุบันอัตราดอกเบี้ย MRR ธอส. เท่ากับ 6.150% ต่อปี) ผ่อนชำระนานสูงสุดถึง 40 ปี ให้กู้ครอบคลุมทุกวัตถุประสงค์การกู้หลัก อาทิ เพื่อซื้อ ปลูกสร้าง ต่อเติม และไถ่ถอนจำนองจากสถาบันการเงินอื่น(รีไฟแนนซ์) โดยที่อยู่อาศัยที่นำมาเป็นหลักประกันการกู้ต้องอยู่ในพื้นที่กรุงเทพฯ นนทบุรี ปทุมธานี และสมุทรปราการ พิเศษ!! จองสิทธิ์ภายในงานระหว่างวันที่ 14-18 กันยายน 2565 ยื่นคำขอกู้ตั้งแต่วันที่ 14 กันยายน – 17 ตุลาคม 2565 อนุมัติและทำนิติกรรมภายในวันที่ 30 พฤศจิกายน 2565 กรณีมีวงเงินทำนิติกรรมสูงสุด 5 อันดับแรก รับเครื่องทำน้ำแข็งอัตโนมัติฟรีทันที!!
2.ผลิตภัณฑ์การออมกับสลากออมทรัพย์ ธอส. ให้ผลตอบแทนหน้าสลากสูง พร้อมโอกาสถูกรางวัลใหญ่ นำโดย ชุดขาลเพิ่มพูน หน่วยละ 1,000 บาท ผลตอบแทนหน้าสลาก 0.30% ต่อปี และมีโอกาสรับผลตอบแทนผันแปร 0.70% ต่อปี รวมรับผลตอบแทนสูงสุด 1% ต่อปี (เงื่อนไขเป็นไปตามที่ธนาคารกำหนด) พร้อมโอกาสลุ้นรางวัลที่ 1 มูลค่ารางวัลละ 2 ล้านบาท ชุดต่อเงินต่อทอง หน่วยละ 10,000 บาท ผลตอบแทนหน้าสลาก 0.50% ต่อปี รวมทั้งโอกาสลุ้นรางวัลที่ 1 เป็นสลากต่อเงินต่อทอง 100 หน่วย มูลค่ารางวัลละ 1 ล้านบาท และ ชุดเกล็ดดาว หน่วยละ 5,000 บาท รับผลตอบแทน หน้าสลาก 0.40% ต่อปี พร้อมโอกาสถูกรางวัลที่ 1 มูลค่ารางวัลละ 1 ล้านบาท พิเศษ!! ลูกค้าจะได้รับกระเป๋าพับอเนกประสงค์ 1 ราย ต่อ 1 ใบ เพียงจองสิทธิ์ภายในงานระหว่างวันที่ วันที่ 14-18 กันยายน 2565 และซื้อสลาก ณ สาขาในกรุงเทพฯ นนทบุรี ปทุมธานี และสมุทรปราการ ระหว่างวันที่ 14-23 กันยายน 2565
ทั้งนี้ งาน “รับสร้างบ้านและวัสดุ Expo 2022” จะจัดขึ้นระหว่างวันที่ 14-18 กันยายน 2565 ณ อิมแพ็ค ฮอลล์ 6 เมืองทองธานี สอบถามรายละเอียดเพิ่มเติมหรือติดตามข้อมูลข่าวสารของธนาคารได้ที่ GHBank Call Center โทร 0-2645-9000 หรือ www.ghbank.co.th, Facebook Fanpage ธนาคารอาคารสงเคราะห์ และ Application : GHB ALL
วันอังคารที่ 18 ตุลาคม 2565
ครม.อนุมัติตั้งกองทุนพัฒนาวิสาหกิจ ยกระดับประสิทธิภาพของกองทุนพัฒนาเอสเอ็มอีตามแนวประชารัฐ (เดิม) เพื่อช่วยเหลือแหล่งทุนให้ SMEs อุตสาหกรรมเป้าหมาย
ครม.อนุมัติตั้งกองทุนพัฒนาวิสาหกิจ ยกระดับประสิทธิภาพของกองทุนพัฒนาเอสเอ็มอีตามแนวประชารัฐ (เดิม) เพื่อช่วยเหลือแหล่งทุนให้ SMEs อุตสาหกรรมเป้าหมาย
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยผลการประชุมคณะรัฐมนตรี (ครม.) เมื่อวันที่ 18 ตุลาคม 2565 ว่า ที่ประชุมครม. มีมติเห็นชอบการขอจัดตั้งกองทุนพัฒนาวิสาหกิจ ตามร่าง พ.ร.บ. กองทุนพัฒนาวิสาหกิจ พ.ศ. .... ตามที่คณะกรรมการนโยบายการบริหารทุนหมุนเวียนเสนอ โดยการจัดตั้งกองทุนพัฒนาวิสาหกิจ จะเป็นการยกระดับการดำเนินงานของกองทุนพัฒนาเอสเอ็มอีตามแนวประชารัฐ (เดิม) ให้มีประสิทธิภาพและคล่องตัวมากยิ่งขึ้น โดยจะเน้นการส่งเสริมสนับสนุนให้ความช่วยเหลือด้านเงินทุนและเพิ่มช่องทางเข้าถึงแหล่งเงินทุนให้กับวิสาหกิจที่มีศักยภาพ โดยมุ่งเน้นการให้กู้ยืมและให้ความช่วยเหลือแก่ผู้ประกอบการ SMEs ในอุตสาหกรรมเป้าหมาย และเป็นนิติบุคคลที่ไม่ใช่คนต่างด้าวเพื่อให้เพิ่มประสิทธิภาพและขีดความสามารถของผู้ประกอบการ รวมทั้งสนับสนุนการดำเนินงานเกี่ยวกับการแก้ไขปัญหาและพัฒนาวิสาหกิจ
น.ส. ทิพานัน กล่าวว่า กองทุนพัฒนาวิสาหกิจเป็นกองทุนที่ตั้งใหม่แทนกองทุนพัฒนาเอสเอ็มอีตามแนวประชารัฐ (เดิม) มีกลไกที่แก้ไขข้อขัดข้องของกองทุนเดิมให้หมดไป ซึ่งกองทุนนี้จัดตั้งขึ้นเพื่อมุ่งเน้นการพัฒนาด้านมาตรฐาน การเพิ่มผลิตภาพและนวัตกรรมของผู้ประกอบการวิสาหกิจขนาดกลางและขนาดย่อมที่เป็นนิติบุคคลที่ประกอบกิจการ 10 อุตสาหกรรมเป้าหมาย (10 S-Curve) รวมถึงอุตสาหกรรมเป้าหมายตามนโยบายของรัฐบาลที่จะเกิดขึ้นในอนาคต
" กองทุนจะส่งเสริมสนับสนุน ให้ความช่วยเหลือด้านเงินทุน และเพิ่มช่องทาง เข้าถึงแหล่งเงินทุนให้กับวิสาหกิจที่มีศักยภาพ โดยมุ่งเน้นการให้ กู้ยืมและให้ความช่วยเหลือแก่ SMEs ซึ่งเป็นอุตสาหกรรมเป้าหมายและเป็นนิติบุคคลที่ไม่ใช่คนต่างด้าวให้มีประสิทธิภาพ และเพิ่มขีดความสามารถในการแข่งขัน รวมทั้งสนับสนุนการดำเนินงานอื่นๆ ที่เกี่ยวกับการแก้ไขปัญหาและพัฒนาวิสาหกิจตามที่ คกก. บริหารกองทุน เห็นสมควรด้วย" น.ส. ทิพานัน กล่าว
น.ส.ทิพานัน กล่าว ในการบริหารงานและแหล่งเงินทุนจะมีความโปร่งใส ต้องมีการแสดงรายละเอียดของการบริหารทุนหมุนเวียน เช่น การบริหารกระแสเงินสดรับ-จ่ายจากการให้กู้ยืมแก่กลุ่มเป้าหมายในแต่ละปีหรือระบุให้ชัดเจนว่ามีแหล่งเงินทุนมาจากแหล่งใด และต้องช่วยเหลือแก่ SMEs อุตสาหกรรมเป้าหมายอย่างแท้จริง
วันจันทร์ที่ 5 กันยายน 2565
สมเด็จพระกนิษฐาธิราชการเจ้าฯ ทรงพระกรุณาอธิษฐานจิตอนุโมทนา และพระราชทานถวายเทียนพรรษามหามงคลเพื่อแผ่นดิน ปี 2565 แด่วัดในพื้นที่จังหวัดกาฬสินธุ์
สมเด็จพระกนิษฐาธิราชการเจ้าฯ ทรงพระกรุณาอธิษฐานจิตอนุโมทนา และพระราชทานถวายเทียนพรรษามหามงคลเพื่อแผ่นดิน ปี 2565 แด่วัดในพื้นที่จังหวัดกาฬสินธุ์
เมื่อวันที่ 4 ก.ย. 2565 นายทรงพล ใจกริ่ม ผู้ว่าราชการจังหวัดกาฬสินธุ์ เปิดเผยว่า เมื่อวันที่ 3 ก.ย. 2565 เวลา 19.00 น. คุณฐาปนา รักติประกร รองราชเลขานุการในพระองค์สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เป็นประธานพิธีถวายเทียนพรรษามหามงคลเพื่อแผ่นดิน ปี 2565 ของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ทรงพระกรุณาอธิษฐานจิตอนุโมทนาและพระราชทาน แด่พระครูวรธรรมธัช ดร. เจ้าคณะจังหวัดกาฬสินธุ์ เจ้าอาวาสวัดกลางพระอารามหลวง อำเภอเมือง จังหวัดกาฬสินธุ์ โดยมี นายทรงพล ใจกริ่ม ผู้ว่าราชการจังหวัดกาฬสินธุ์ ผู้อำนวยการสำนักงานพระพุทธศาสนาจังหวัดกาฬสินธุ์วัฒนธรรมจังหวัดกาฬสินธุ์ ข้าราชการ ประชาชน พุทธศาสนิกชนร่วมพิธี
จากนั้น คุณฐาปนา รักติประกร รองราชเลขานุการในพระองค์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ได้มอบเทียนพรรษาพระราชทาน ให้กับ นายทรงพล ใจกริ่ม ผู้ว่าราชการจังหวัดกาฬสินธุ์ เพื่ออัญเชิญไปถวายเป็นพุทธบูชาแก่วัดในพื้นที่จังหวัดกาฬสินธุ์ จำนวน 7 แห่ง ได้แก่ วัดสักกะวัน (ภูกุ้มข้าว) อำเภอสหัสขันธ์ วัดป่าดงเมือง อำเภอร่องคำ วัดบูรพาโคกเครือ อำเภอยางตลาด วัดมงคลคำศรี อำเภอหนองกุงศรี วัดบ้านเมย อำเภอกมลาไสย วัดด่านนกเขียน อำเภอคำม่วง และวัดป่ากุงศรีเจริญธรรม อำเภอหนองกุงศรี
นายทรงพล ใจกริ่ม ผู้ว่าราชการจังหวัดกาฬสินธุ์ กล่าวว่า ด้วยสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ทรงมีจิตศรัทธาและได้ทรงอธิษฐานจิตอนุโมทนา พระราชทานเทียนพรรษา ให้แก่ วัดกลางพระอารามหลวง และวัดในพื้นที่จังหวัดกาฬสินธุ์ อีกจำนวน 7 แห่ง ได้แก่ วัดสักกะวัน (ภูกุ้มข้าว) อำเภอสหัสขันธ์ วัดป่าดงเมือง อำเภอร่องคำ วัดบูรพาโคกเครือ อำเภอยางตลาด วัดมงคลคำศรี อำเภอหนองกุงศรี วัดบ้านเมย อำเภอกมลาไสย วัดด่านนกเขียน อำเภอคำม่วง และวัดป่ากุงศรีเจริญธรรม อำเภอหนองกุงศรี ซึ่งในแต่ละปีจะมีพสกนิกรร่วมบริจาคถวายเทียนพรรษา และในปีนี้พระองค์ทรงบำเพ็ญพระราชกุศล เป็นการส่วนพระองค์ ขอเชิญทุกท่านได้ตั้งใจถวายเทียนพรรษามหามงคลเพื่อแผ่นดินปี 2565 ขอร่วมอธิษฐานขอให้บุญกุศลที่ทุกท่านได้บำเพ็ญในวันนี้ นำให้ทุกท่านประสบแต่ความสุขความเจริญ
“ขอแสงสว่างแห่งเทียนพรรษามงคลนี้ จงส่องสว่างแห่งดวงจิตของมวลมนุษยชาติยังให้ได้รู้แจ้งในธรรม ขอให้ปวงชนชาวไทยและชาวโลกทุกรูปนาม เชื้อชาติ สมัครสมานสามัคคี ผาสุก ร่มเย็น เป็นนิมิตมงคลปรากฏชัดแก่จักษุ เพื่อนำพาดวงจิต มุ่งสู่มรรค ผล นิพพานในการเบื้องหน้า ซึ่งอานิสงส์ของการถวายเทียนพรรษา จะทำให้ชีวิตประสบแต่ความสุขเจริญรุ่งเรืองโชติช่วงเหมือนดังแสงไฟจากเทียน ทำให้เกิดปัญญา เกิดความสว่างไสวรุ่งเรืองด้วยลาภยศ ประสบพบเจอเรื่องร้ายใด ๆ จะมีทางสว่างนำทางให้พ้น ย่อมมีกัลยาณมิตร เป็นที่รักของเพื่อนมนุษย์ พร้อมกันนี้ ขอเชิญพุทธศาสนิกชนร่วมปฏิบัติบูชา เนื่องในวันเข้าพรรษา ถวาย ทาน รักษาศีล ฟังธรรมและเจริญจิตภาวนา เพื่อน้อมถวายเป็นพระราชกุศลแก่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี" นายทรงพล ใจกริ่ม กล่าวทิ้งท้าย
วันพฤหัสบดีที่ 6 ตุลาคม 2565
วธ. เร่งช่วยเหลือวัด มัสยิด โบสถ์คริสต์ ชุมชนคุณธรรมฯ แหล่งโบราณสถาน 17 จังหวัดถูกน้ำท่วม
วธ. เร่งช่วยเหลือวัด มัสยิด โบสถ์คริสต์ ชุมชนคุณธรรมฯ แหล่งโบราณสถาน 17 จังหวัดถูกน้ำท่วม
วธ. เร่งช่วยเหลือวัด มัสยิด โบสถ์คริสต์ ชุมชนคุณธรรมฯ แหล่งโบราณสถาน 17 จังหวัดถูกน้ำท่วม
วันที่ 6 ตุลาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ที่ประชุมคณะรัฐมนตรี (ครม.) เมื่อวันพุธที่5ตุลาคม2565ที่ผ่านมาได้หารือเรื่องสถานการณ์น้ำท่วมในหลายจังหวัด โดย พล.อ.ประยุทธ์ จันทร์โอชา นายกรัฐมนตรี และรมว.กลาโหม มีข้อสั่งการให้กระทรวงวัฒนธรรม (วธ.) เฝ้าระวังป้องกันวัด และโบราณสถานต่างๆไม่ให้เสี่ยงต่อการชำรุดและได้รับผลกระทบจากน้ำท่วม ซึ่งตนได้กำชับผู้บริหารและหน่วยงานในสังกัด วธ. ที่รับผิดชอบดูแล อาทิ สำนักงานปลัดกระทรวงวัฒนธรรม กรมศิลปากร กรมการศาสนา กรมส่งเสริมวัฒนธรรม ได้เร่งสำรวจโบราณสถาน ศาสนสถาน ทั้งวัด มัสยิด โบสถ์คริสต์ ทั่วประเทศ รวมถึงบ้านของศิลปินแห่งชาติ และข้าราชการ เบื้องต้นพบว่า กรมศิลปากรได้มีการเฝ้าระวังแหล่งโบราณสถานทั่วประเทศ โดยเฉพาะในพื้นที่อุทยานประวัติศาสตร์พระนครศรีอยุธยา มีโบราณสถานที่ถูกน้ำท่วมแล้วกว่า40แห่ง ส่วนใหญ่อยู่นอกเกาะเมืองด้านทิศเหนือซึ่งเป็นพื้นที่ลุ่มต่ำ แต่โบราณสถานเหล่านั้นส่วนใหญ่จะได้รับการบูรณะเสริมความมั่นคงแล้ว ซึ่งจะไม่ได้รับความเสียหายมาก ส่วนโบราณสถานที่ยังไม่ได้มีการบูรณะเสริมความมั่นคง อุทยานฯ ได้มีการตั้งนั่งร้านค้ำยันเสริมความมั่นคงไว้แล้ว รวมทั้งในพื้นที่เกาะเมือง ขณะนี้ทางจังหวัด กรมศิลปากร หน่วยทหารในพื้นที่ และเทศบาลนครพระนครศรีอยุธยาได้ทำคันป้องกันน้ำ ซึ่งจะสามารถป้องกันโบราณสถานในเกาะเมืองได้เกือบทั้งหมด จะมีเพียงป้อมเพชรและระหัดวิดน้ำในพระราชวังโบราณเท่านั้นที่ถูกน้ำท่วม หากพบความเสียหายจะเร่งเสริมความมั่นคงไม่ไห้เสียหายไปมากกว่านี้
รัฐมนตรีว่าการกระทรวงวัฒนธรรม กล่าวต่อไปว่า สำนักงานปลัดกระทรวงวัฒนธรรม โดยกองตรวจราชการได้ดำเนินการสำรวจข้อมูลจากสำนักงานวัฒนธรรมจังหวัดทั่วประเทศในขณะนี้พบว่ามีจังหวัดที่ได้รับผลกระทบจากอิทธิพลพายุดังกล่าว ตั้งแต่วันที่29กันยายน ถึง4ตุลาคม2565จำนวนรวม17จังหวัด ประกอบด้วย ชัยนาท เชียงใหม่ ตาก นครสวรรค์ บุรีรัมย์ ปราจีนบุรี พระนครศรีอยุธยา พะเยา เพชรบูรณ์ ลำพูน ศรีสะเกษ สระบุรี สิงห์บุรี สุพรรณบุรี สุรินทร์ อุทัยธานี และอุบลราชธานี (ข้อมูล ณ วันที่4ตุลาคม2565)ประกอบด้วย ศาสนสถาน121แห่ง ชุมชนคุณธรรมฯ103แห่ง แหล่งเรียนรู้10แห่ง เครือข่ายทางวัฒนธรรม7คน บุคลากรในสังกัด12คน อาคาร/สำนักงาน1แห่ง
นายอิทธิพล กล่าวอีกว่า ในภาพรวมมีน้ำท่วมทั้งโบราณสถาน ศาสนสถาน วัด ที่พักสงฆ์ คริสตจักร ชุมชนคุณธรรมฯ แหล่งเรียนรู้ เครือข่ายวัฒนธรรม อาทิ บ้านพักอาศัยของเครือข่ายทางวัฒนธรรม ได้แก่ นายจุลทัศน์ กิติบุตร ศิลปินแห่งชาติ สาขาสถาปัตยกรรม (ร่วมสมัย) พ.ศ.2547ที่จังหวัดเชียงใหม่ บ้านพักนายอินสนธิ์ วงศ์สาม ศิลปินแห่งชาติ สาขาทัศนศิลป์(ประติมากรรม) พ.ศ.2542จังหวัดลำพูน บ้านพักนางขวัญจิต ศรีประจันต์ ศิลปินแห่งชาติ สาขาศิลปะการแสดง (เพลงพื้นบ้าน - อีแซว) พ.ศ.2539จังหวัดสุพรรณบุรี รวมไปถึงอาคาร/สำนักงาน ศูนย์อำนวยการพิธีการศพที่ได้รับพระราชทานที่12วัดสุปัฏนารามวรวิหาร ตำบลในเมือง อำเภอเมืองอุบลราชธานี รวมไปถึงบ้านของข้าราชการจำนวนหนึ่งด้วย เบื้องต้นทาง วธ. จะเร่งดำเนินการช่วยเหลือสนับสนุนและถวายเครื่องอุปโภคบริโภคที่จำเป็นให้กับพระสงฆ์และผู้นำทางศาสนา รวมไปถึงเครือข่ายทางวัฒนธรรม ศิลปินแห่งชาติก่อน รวมถึงมอบหมายให้ทางสำนักงานวัฒนธรรมจังหวัด สำนักศิลปากรในพื้นที่ รวมถึงอาสาสมัครร่วมช่วยกันสอดส่องดูแลเฝ้าระวังตลอด 24 ชั่วโมง
วันพฤหัสบดีที่ 3 พฤศจิกายน 2565
OHCHR recognizes Thailand’s enactment of Prevention and Suppression of Torture and Enforced Disappearance Act, B.E. 2565
OHCHR recognizes Thailand’s enactment of Prevention and Suppression of Torture and Enforced Disappearance Act, B.E. 2565
November 3, 2022, Deputy Secretary-General to the Prime Minister and Acting Government Spokesperson Anucha Burapachaisri disclosed that Prime Minister and Defense Minister Gen. Prayut Chan-o-cha was pleased with the Office of the High Commissioner for Human Rights (OHCHR)’s recognition on Thailand’s enactment of the Prevention and Suppression of Torture and Enforced Disappearance Act, B.E. 2565 (2022), on October 25, 2022.
According to OHCHR, the promulgation of this law is a critical milestone in combating torture, ill-treatment and enforced disappearances in Thailand. It includes provisions that will hold perpetrators to account under criminal law and incorporates key principles of non-derogation and non-refoulement, prohibiting officials from expelling, deporting and extraditing a person to another country where they may face substantial risks of torture, cruel, inhuman or degrading treatment or enforced disappearance.
OHCHR also commended Thailand for fulfilling commitments made during its last Universal Periodic Review (UPR) by the enactment of this law. With this domestic legal framework now in place, Thailand can move ahead with ratifying the International Convention on the Protection of All Persons from Enforced Disappearance, as well as the Optional Protocol to the Convention against Torture and Other Cruel, Inhuman or Degrading Treatment or Punishment. The OHCHR Regional Office is available to provide any technical support that the Government may require.
The Government Spokesperson added that the Government strives to eradicate serious violation of human rights, and ensure fairness to the people, as well as to elevate the country’s human rights protection on par with the international standard, to boost public confidence in Thailand’s judicial process and promote the country’s positive image.
วันจันทร์ที่ 12 กันยายน 2565
รัฐบาลเพิ่มโทษฐานพยายามแข่งรถในทาง ร้านแต่งรถที่ถูกนำไปแข่งมีโทษด้วย
วันศุกร์ที่ 9 กันยายน 2565
ต่อจากนี้ไป ขอเชิญรับฟังไทยคู่ฟ้า
รัฐบาลดูแลสวัสดิภาพประชาชน โดยบังคับใช้ พ.ร.บ.การจราจรทางบก (ฉบับที่ 13) พ.ศ.2565 เพิ่มโทษฐาน “พยายามแข่งรถในทาง” พิจารณาจากการรวมกลุ่มรถ 5 คันขึ้นไปในทาง หรือ สาธารณสถานใกล้ทาง ประกอบกับมีการนัดหมายเพื่อแข่งรถมาก่อน หรือ รถที่รวมกลุ่มถูกดัดแปลง ปรับแต่ง มีสภาพไม่ถูกกฎหมาย ซึ่งร้านรับแต่งรถที่ถูกนำไปใช้แข่งมีความผิดด้วยในฐานะผู้สนับสนุน หรือ มีพฤติการณ์แสดงให้เห็นว่าจะทำการแข่งรถในทาง ต้องระวางโทษ 2 ใน 3 ของความผิดฐานแข่งรถในทาง ทั้งนี้ ผู้แข่งรถในทาง มีโทษจำคุกไม่เกิน 3 เดือน หรือ ปรับ 5,000 – 10,000 บาท หรือทั้งจำทั้งปรับ ส่วนผู้จัด ผู้โฆษณา ชักชวนให้มีการแข่งรถในทาง มีโทษจำคุกไม่เกิน 6 เดือน หรือปรับ 10,000 – 20,000 บาท หรือทั้งจำทั้งปรับ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 29 สิงหาคม 2565
มท.1 นำคณะลงพื้นที่ตรวจติดตามสถานการณ์น้ำ พร้อมมอบถุงยังชีพแก่ผู้ประสบภัยน้ำท่วมในพื้นที่พระนครศรีอยุธยา
มท.1 นำคณะลงพื้นที่ตรวจติดตามสถานการณ์น้ำ พร้อมมอบถุงยังชีพแก่ผู้ประสบภัยน้ำท่วมในพื้นที่พระนครศรีอยุธยา
วันนี้ (29 สิงหาคม 2565) เมื่อเวลา 14.00 น. พลเอกอนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยนายสุทธิพงษ์ จุลเจริญ ปลัดกระทรวงมหาดไทย นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย ผู้ตรวจราชการกระทรวงมหาดไทย รองอธิบดีกรมการปกครอง รองอธิบดีกรมส่งเสริมปกครองท้องถิ่น ผู้ว่าราชการจังหวัดพระนครศรีอยุธยา รองผู้ว่าราชการจังหวัดพระนครศรีอยุธยา ผู้อำนวยการศูนย์ป้องกันและบรรเทาสาธารณภัย เขต 2 สุพรรณบุรี หัวหน้าสำนักงานป้องกันและบรรเทาสาธารณภัยจังหวัดพระนครศรีอยุธยา นายอำเภอผักไห่ หัวหน้าส่วนราชการ อปท. กำนัน ผู้ใหญ่บ้าน ลงพื้นที่ตรวจติดตามสถานการณ์น้ำ พร้อมมอบถุงยังชีพแก่ผู้ประสบภัยที่ได้รับผลกระทบจากน้ำเอ่อล้นตลิ่งในพื้นที่ หมู่ 12 ตำบลกุฎี อำเภอผักไห่ จังหวัดพระนครศรีอยุธยา รวมถึงได้ตรวจเยี่ยมบ้านประชาชนผู้ประสบอุทกภัย พร้อมให้กำลังใจในพื้นที่ หมู่ 12 ตำบลกุฎี อำเภอผักไห่ ทั้งนี้ ศูนย์ป้องกันและบรรเทาสาธารณภัย เขต 2 สุพรรณบุรี ได้สนับสนุนรถผลิตน้ำดื่มและรถปฏิบัติการเคลื่อนย้ายผู้ประสบภัยมาอำนวยความสะดวก ให้การช่วยเหลือ และบรรเทาความเดือดร้อนแก่ผู้ประสบภัยในเบื้องต้น
วันพฤหัสบดีที่ 1 กันยายน 2565
สำเร็จ! ตั้งสภาธุรกิจไทย - ซาอุดีอาระเบีย คาดสร้างยอดซื้อขายระหว่างกันกว่า 10,000 ล้านบาท ภายใน 1 ปี
.....
ช่วงวันที่ 27 - 30 ส.ค. 65 ที่ผ่านมา นายจุรินทร์ ลักษณวิศิษฏ์ รองนายกรัฐมนตรี และ รมว.พาณิชย์ ได้นำทีมทั้งภาครัฐและเอกชนไทยเยือนประเทศซาอุดีอาระเบีย โดย 1 ในไฮไลท์สำคัญของการเยือนครั้งนี้ คือ การลงนาม MOU ระหว่างสภาเอกชนของไทยกับซาอุดีฯ และการจัดตั้งสภาธุรกิจไทย - ซาอุดีอาระเบีย เพื่อเดินหน้าเจรจาการค้าที่คาดว่าจะสามารถทำการค้าร่วมกันได้ไม่ต่ำกว่า 10,000 ล้านบาท ภายใน 1 ปี
.
สินค้าของไทยที่ได้รับความสนใจ คือ อาหาร เครื่องปรุงรส ผักสด เครื่องแกง อาหารกระป๋อง อาหารทะเล ผลไม้กระป๋องและผลไม้สด รวมทั้งสินค้าอื่น ๆ ที่ใช้วัตถุดิบทางการเกษตร โดยขณะนี้ได้มีการวางขายในซูเปอร์มาร์เก็ตของซาอุดีฯ แล้ว นับเป็นประตูสู่การกระจายสินค้าไทยไปยังกลุ่มประเทศตะวันออกกลาง - อ่าวอาหรับ
.
รองนายกฯ จุรินทร์ ได้เชิญชวนให้นักลงทุนชาวซาอุดีฯ มาลงทุนในประเทศไทย โดยจะได้รับสิทธิประโยชน์ทางการค้าจาก FTA ที่ไทยทํากับ 18 ประเทศ 14 ฉบับ เช่น อาเซียน จีน ญี่ปุ่น เกาหลีใต้ ออสเตรเลีย นิวซีแลนด์ อินเดีย ฮ่องกง เปรู ชิลี RCEP เป็นต้น และย้ำว่าไทยพร้อมเป็นแหล่งความมั่นคงทางอาหารให้กับซาอุดีฯ ขณะที่ซาอุดีฯ จะเป็นแหล่งความมั่นคงทางพลังงานให้กับไทยต่อไป
#ไทยคู่ฟ้า#ร่วมต้านโควิด19
-------------------
วันพุธที่ 26 ตุลาคม 2565
รัฐมนตรีว่าการกระทรวงวัฒนธรรม เป็นประธานพิธีเปิดการประชุมใหญ่สามัญประจำปี 2022 Advisory Committee and Annual General Assembly and Scientific Symposian 2022
รัฐมนตรีว่าการกระทรวงวัฒนธรรม เป็นประธานพิธีเปิดการประชุมใหญ่สามัญประจำปี 2022 Advisory Committee and Annual General Assembly and Scientific Symposian 2022 ของสภาการโบราณสถานระหว่างประเทศ (ICOMOS) และการประชุมวิชาการนานาชาติในการอนุรักษ์มรดกวัฒนธรรม
รัฐมนตรีว่าการกระทรวงวัฒนธรรม เป็นประธานพิธีเปิดการประชุมใหญ่สามัญประจำปี 2022 Advisory Committee and Annual General Assembly and Scientific Symposian 2022 ของสภาการโบราณสถานระหว่างประเทศ (ICOMOS) และการประชุมวิชาการนานาชาติในการอนุรักษ์มรดกวัฒนธรรม ประเภทศาสนสถาน ณ หอวชิราวุธานุสรณ์ หอสมุดแห่งชาติ
เมื่อวันที่ 25 ตุลาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานเปิดการประชุมใหญ่สามัญประจำปี 2022 Advisory Committee and Annual General Assembly and Scientific Symposian 2022 ของสภาการโบราณสถานระหว่างประเทศ (ICOMOS) และการประชุมวิชาการนานาชาติในการอนุรักษ์มรดกวัฒนธรรม ประเภทศาสนสถาน ระหว่างวันที่ 25 - 31 ตุลาคม 2565 โดยมี นายบวรเวท รุ่งรุจี ประธานสมาคมอิโคโมสไทย Ms.Teresa Patrio, President of ICOMOS MS.Hae Un Rii, 2022 Scientific Symposium Coordinator,ICOMOS Mr.Mikel Landa Advisory Committee President, ICOMOS นายสีหศักดิ์ พวงเกตุแก้ว หัวหน้าคณะผู้แทนไทยในคณะกรรมการมรดกโลก นายสถาพร เที่ยงธรรม รองอธิบดีกรมศิลปากร นายกิตติพันธ์ พานสุวรรณ อุปนายกฝ่ายบริหารสมาคมอิคอมโมสไทย นายพนมบุตร จันทรโชติ ผู้ตรวจราชการกระทรวงวัฒนธรรม และสมาชิก ICOMOS จากนานาประเทศเข้าร่วม ณ หอวชิราวุธานุสรณ์ หอสมุดแห่งชาติ
วันเสาร์ที่ 22 ตุลาคม 2565
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
วันที่ 21 ตุลาคม 2565 ดร.ณัฐพล รังสิตพล ปลัดกระทรวงอุตสาหกรรม พร้อมด้วย นายใบน้อย สุวรรณชาตรี ผู้ตรวจราชการกระทรวงอุตสาหกรรม รักษาราชการอธิบดีกรมส่งเสริมอุตสาหกรรม นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม เข้ารับมอบสิ่งของอุปโภค บริโภค และของใช้ที่จำเป็น โดยได้รับการสนับสนุน จากสำนักงานอุตสาหกรรมจังหวัดระยอง จังหวัดเพชรบุรี จังหวัดปราจีนบุรี สถาบันพลาสติก รวมถึงหน่วยงานภาคเอกชน เพื่อนำไปช่วยเหลือและบรรเทาความเดือดร้อนในเบื้องต้น ให้กับผู้ประสบอุทกภัยน้ำท่วม ณ ห้องนิทรรศการ ชั้น 1 อาคารกรมส่งเสริมอุตสาหกรรม
โอกาสนี้ ปลัดกระทรวงอุตสาหกรรม ได้นำทีมผู้บริหาร ข้าราชการ และเจ้าหน้าที่กระทรวงอุตสาหกรรม ร่วมกันแพคสิ่งของและลำเลียงถุงยังชีพขึ้นรถเพื่อเตรียมนำไปช่วยเหลือผู้ประสบภัยน้ำท่วมโดยเร่งด่วนต่อไป
วันพุธที่ 28 กันยายน 2565
สธ. พร้อมบริหารจัดการ "โควิด-19" หลังปรับเป็น “โรคติดต่อที่ต้องเฝ้าระวัง” เริ่ม 1 ต.ค. 65
.....
ปัจจุบันสถานการณ์โรคโควิด-19 ทั่วโลกรวมทั้งประเทศไทยกำลังกลับเข้าสู่ภาวะใกล้เคียงปกติแล้ว ช่วงเวลาที่ผ่านมาประเทศไทยถือว่า “ประสบผลสำเร็จ” ในการบริหารจัดการสถานการณ์โควิด-19 จนได้รับการยอมรับจากองค์การอนามัยโลกและประชาคมโลก
.
ทั้งนี้ เมื่อ สธ. ได้ประกาศยกเลิก "โควิด-19" เป็นโรคติดต่ออันตราย และปรับเป็น “โรคติดต่อที่ต้องเฝ้าระวัง” ตามคำแนะนำของ คกก.โรคติดต่อแห่งชาติ โดยมีผลตั้งแต่ 1 ต.ค. 65 เป็นต้นไปนั้น ระยะต่อไปจะดำเนินการบริหารสถานการณ์ตาม พ.ร.บ.โรคติดต่อ พ.ศ. 2558 และอาจปรับลดระดับความเข้มข้นของมาตรการต่าง ๆ ตามสถานการณ์
.
สำหรับผู้ป่วยโควิด-19 ยังคงได้รับการรักษา “ฟรี” ตามสิทธิ เช่น หลักประกันสุขภาพแห่งชาติ (บัตรทอง) ประกันสังคม และสวัสดิการข้าราชการ เป็นต้น
.
กรณีผู้ป่วยโควิด-19 ที่มีอาการ “ฉุกเฉินวิกฤตสีแดง” สามารถเข้ารับการรักษาได้ทุกที่ ทั้งในสถานพยาบาลของรัฐหรือเอกชน โดยใช้สิทธิ UCEP Plus จนกว่าจะหายป่วย ซึ่งสถานพยาบาลจะเบิกค่าใช้จ่ายในการรักษาพยาบาลตามหลักเกณฑ์ที่กำหนด
.
อ่านเพิ่มเติม คลิกhttps://www.thaigov.go.th/news/contents/details/59680
#ไทยคู่ฟ้า#ร่วมต้านโควิด19
-------------------
วันศุกร์ที่ 9 กันยายน 2565
“ทิพานัน” จี้หัวหน้าพรรคเพื่อไทย ตักเตือนลูกพรรค หยุดระรานข่มขู่ศาลรัฐธรรมนูญ ชี้ไม่มีใครอุ้ม “พล.อ.ประยุทธ์” เพราะเป็นไปตามกฎหมาย ย้ำไม่เหมือนบางพรรคการเมืองอุ้มนักโทษหนีคดี
“ทิพานัน” จี้หัวหน้าพรรคเพื่อไทย ตักเตือนลูกพรรค หยุดระรานข่มขู่ศาลรัฐธรรมนูญ ชี้ไม่มีใครอุ้ม “พล.อ.ประยุทธ์” เพราะเป็นไปตามกฎหมาย ย้ำไม่เหมือนบางพรรคการเมืองอุ้มนักโทษหนีคดี
วันที่ 9 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวว่า ขณะนี้ศาลรัฐธรรมนูญกำลังพิจารณากรณีการดำรงตำแหน่งนายกรัฐมนตรี ของ พล.อ.ประยุทธ์ จันทร์โอชา ครบวาระ 8 ปี ตามรัฐธรรมนูญ 60 หรือไม่ แต่กลับมีการเคลื่อนไหวของ ส.ส.พรรคเพื่อไทยที่ออกมาให้ข่าวในลักษณะชี้นำ ก้าวล่วงกดดันศาลรัฐธรรมนูญ และใช้ภาษาวิพากษ์วิจารณ์อย่างไม่น่าเคารพ ซึ่งไม่ใช่วิสัยของผู้ทรงเกียรติหรือสุภาพบุรุษที่ต้องไม่ทำตัวระรานข่มขู่ศาล ขณะเดียวกันยังกล่าวหาผู้อื่นที่ให้ความเห็นทางกฎหมายที่มีผลออกมาไม่ได้ดังใจตัวเองว่า เป็นความเห็นชี้นำสังคม
น.ส.ทิพานัน กล่าวว่า ขอย้ำว่าวันนี้ทุกฝ่ายควรรอผลการพิจารณาของศาลรัฐธรรมนูญ และขอเรียกร้องให้ น.พ.ชลน่าน ศรีแก้ว หัวหน้าพรรคเพื่อไทยใช้อำนาจเท่าที่หัวหน้าพรรคทั่วไปพึงมีว่ากล่าวตักเตือนมารยาทและการกระทำของสมาชิกพรรคไม่ให้ออกมาแสดงพฤติกรรมเช่นนี้ อีกทั้ง น.พ.ชลน่านเองควรเป็นตัวอย่างในการที่ไม่ด่วนสรุปและรีบร้อนวิพากษ์วิจารณ์ในสิ่งที่ยังไม่มีการตรวจสอบหรือสรุปข้อเท็จจริงให้กระจ่าง เพียงเพื่อหวังให้เกิดประโยชน์ทางการเมืองของฝ่ายตนเอง ตีความหลักกฎหมายแบบเพื่อโจมตีดิสเครดิต
น.ส. ทิพานัน กล่าวว่า สำหรับคำชี้แจงของ พล.อ.ประยุทธ์ที่เผยแพร่อยู่นั้น เป็นของไม่จริงหรือของจริง ก็ยังไม่มีข้อสรุป แต่หากท่านจะชี้แจง ก็ทำถูกต้องและเคารพกระบวนการยุติธรรมที่ศาลรัฐธรรมนูญกำลังพิจารณาคำร้องอยู่ และเป็นเอกสารชี้แจงไม่ใช่ “คำให้การ” แบบที่จำเลยคดีทุจริตคอร์รัปชันต่าง ๆ ที่อดีตนายกบางท่านคุ้นเคยต้องคอยยื่นต่อศาลในฐานะจำเลย แต่ด้วยความที่สถานะของ พล.อ.ประยุทธ์ คือ “ผู้ถูกร้อง” ตามคําร้องหรือผู้ซึ่งต้องปฏิบัติตามหนังสือที่ยื่นต่อศาลเพื่อขอให้ศาลพิจารณาวินิจฉัย ท่าน พล.อ.ประยุทธ์ ก็มีสิทธิทำคำชี้แจงตามข้อกฎหมาย และให้เหตุผลการตีความกฎหมายเป็นไปตามหลักการทั่วไปของคนปกติ ซึ่งหากจะมีคำชี้แจงก็เป็นการตอบแต่ละประเด็นตามคำร้องพร้อมมีเหตุผลตามหลักกฎหมายประกอบเป็นข้อ ๆ ไป
น.ส. ทิพานัน กล่าวว่า ส่วนหากจะมีคำชี้แจงของท่าน พล.อ.ประยุทธ์ ที่จะแสดงถึงความซื่อสัตย์ สุจริต ทำเพื่อผลประโยชน์ชาติบ้านเมืองก็เป็นเพียงเหตุผลประกอบบางส่วน และก็เป็นข้อเท็จจริง ที่แสดงให้เห็นถึงพฤติกรรมที่ผ่านมาได้ ที่ยืนยันว่าท่านไม่เคยใช้อำนาจทำการทุจริตอย่างไม่มีข้อจำกัดตามที่ผู้ร้องยื่นคำร้องกล่าวหา พล.อ.ประยุทธ์
“ขอย้ำว่าตุลาการศาลรัฐธรรมนูญทั้ง 9 ท่านมีอิสระในการพิจารณา ไม่มีใครสามารถแทรกแซงหรืออุ้มพล.อ.ประยุทธ์ได้ มีแต่กฎหมาย หลักความยุติธรรม หลักนิติรัฐนิติธรรมที่พล.อ.ประยุทธ์เคารพและปฏิบัติตามเท่านั้นที่คุ้มครองท่าน ฉะนั้น น.พ.ชลน่าน ต้องเข้าใจใหม่ว่า ไม่มีใครจะต้องมาอุ้มพล.อ.ประยุทธ์ เพราะท่านยอมรับกระบวนศาล ไม่เหมือนกับที่ฝ่ายการเมืองบางกลุ่ม พรรคการเมืองบางพรรค กำลังอุ้มนักโทษหนีคดี” น.ส.ทิพานัน กล่าว
วันพฤหัสบดีที่ 6 ตุลาคม 2565
รองนายกฯ อนุทิน เตรียมบินด่วนเย็นวันนี้(6ต.ค.) ติดตามทีมสาธารณสุขให้ความช่วยเหลือครอบครัวผู้ได้รับผลกระทบ พร้อมเยี่ยมผู้ได้รับบาดเจ็บจากเหตุการณ์กราดยิงใน จ.หนองบัวลำภู
รองนายกฯ อนุทิน เตรียมบินด่วนเย็นวันนี้(6ต.ค.) ติดตามทีมสาธารณสุขให้ความช่วยเหลือครอบครัวผู้ได้รับผลกระทบ พร้อมเยี่ยมผู้ได้รับบาดเจ็บจากเหตุการณ์กราดยิงในศูนย์พัฒนาเด็กเล็ก จ.หนองบัวลำภู
วันที่ 6 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและรมว.สาธารณสุข ได้มอบหมายหน่วยงานในกระทรวงสาธารณสุขให้การสนับสนุนการเข้าไปช่วยเหลือทั้งด้านการรักษาผู้บาดเจ็บ และการดูแลสภาพจิตใจครอบครัวผู้ได้รับบาดเจ็บและเสียชีวิต ในเหตุการณ์คนร้ายกราดยิงเจ้าหน้าที่และเด็กในศูนย์พัฒนาเด็กเล็ก อ.นากลาง จ.หนองบัวลำภู อย่างเต็มที่
โดยขณะนี้ในส่วนของผู้ได้รับบาดเจ็บนายแพทย์สาธารณสุขจังหวัดหนองบัวลำภูได้อำนวยการเรื่องการรักษาผู้ได้รับบาดเจ็บอย่างเต็มที่ และมีการส่งต่อจังหวัดอุดรธานีกรณีเกินศักยภาพโรงพยาบาลในจังหวัดหนองบัวลำภู ส่วนการดูแลสภาพจิตใจญาติผู้ได้รับบาดเจ็บและเสียชีวิตได้มีการตั้งทีมเยียวยาจิตใจผู้ประสบภาวะวิกฤต เพื่อเฝ้าระวังอาการภาวะกระทบกระเทือนจิตใจหลังเผชิญเหตุการณ์รุนแรง
น.ส.ไตรศุลี กล่าวว่า เนื่องจากเหตุการณ์ที่เกิดขึ้นในครั้งนี้เป็นเหตุรุนแรง และมีความสูญเสียในวงกว้าง รองนายกรัฐมนตรีและรมว.สาธารณสุข ซึ่งขณะนี้ปฏิบัติภารกิจเข้าร่วมประชุม เกี่ยวกับโครงการเชื่อมต่อทางรถไฟ ช่วงหนองคาย –เวียงจันทน์ อยู่ที่ สปป.ลาว ได้เตรียมจะเดินทางไปติดตามการให้ความช่วยเหลือผู้ได้รับผลกระทบโดยทีมงานของกระทรวงสาธารณสุข พร้อมเยี่ยมผู้ได้รับบาดเจ็บด้วยตนเอง ในช่วงค่ำของวันนี้ (6 ต.ค. 65)
“รองนายกรัฐมนตรีได้รับทราบเหตุการณ์ที่เกิดขึ้นขณะปฏิบัติภารกิจอยู่ที่ สปป.ลาว ซึ่งท่านได้รีบสั่งการหน่วยงานในกระทรวงสาธารณสุขให้เข้าไปสนับสนุนและช่วยเหลือผู้ได้รับผลกระทบเร็วที่สุด และช่วงค่ำวันนี้ท่านจะบินด่วนจาก สปป.ลาว ไปติดตามการให้ความช่วยเหลือ ให้กำลังใจแก่ครอบครัวผู้ได้รับผลกระทบและเยี่ยมผู้ป่วยด้วยตนเอง” น.ส.ไตรศุลี กล่าว
วันพฤหัสบดีที่ 22 กันยายน 2565
รมว. เฮ้ง ห่วงเหตุโรงงานสารเคมีอันตรายรั่วไหล จ.นครปฐม ส่งทีมเฉพาะกิจลงพื้นที่ตรวจสอบข้อเท็จจริงทันที
รัฐมนตรีว่าการกระทรวงแรงงาน ห่วงเหตุโรงงานสารเคมีอันตรายรั่วไหล จ.นครปฐม เป็นเหตุให้ประชาชนที่อยู่พื้นที่ใกล้เคียงได้รับความเดือดร้อน ส่งทีมเฉพาะกิจพร้อมหน่วยงานในสังกัดกระทรวงแรงงานลงพื้นที่ตรวจสอบหาข้อเท็จจริงทันที
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึง กรณีเหตุโรงงานสารเคมีอันตรายรั่วไหลจากโรงงานแห่งหนึ่ง บริเวณพื้นที่ ต.ขุนแก้ว อ.นครชัยศรี จ.นครปฐม ส่งกลิ่นกระจายเป็นวงกว้างในพื้นที่และเขตรอยต่อกรุงเทพมหานคร เป็นเหตุให้ประชาชนที่อยู่พื้นที่ใกล้เคียงได้รับความเดือดร้อนนั้น หลังจากที่ทราบข่าวดังกล่าว พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี และกำกับดูแลกระทรวงแรงงาน ได้แสดงความห่วงใยกับเหตุการณ์ที่เกิดขึ้นพร้อมสั่งการให้กระทรวงแรงงานเร่งดำเนินการตรวจสอบถึงสาเหตุในครั้งนี้ ผมจึงได้ส่งทีมเฉพาะกิจตรวจสอบอุบัติเหตุ อุบัติภัย หรือการประสบอันตรายจากการทำงาน กรณีร้ายแรง ลงพื้นที่ตรวจสอบหาข้อเท็จจริงทันที พบว่า สถานที่เกิดเหตุ คือ บริษัท อินโดรามา โพลีเอสเตอร์ อินดัสตรี้ส์ จำกัด (มหาชน) ประกอบกิจการอุตสาหกรรมการผลิตเม็ดพลาสติกและพลาสติกขั้นต้น มีลูกจ้างทั้งหมด 582 คน ขณะเกิดเหตุเวลา 06.00 น. วันที่ 22 กันยายน 2565 มีลูกจ้างทำงาน 2 คน ได้พบว่ามีสารเคมีรั่วไหลบริเวณระบบการผลิตเม็ดพลาสติกภายในบริษัทจึงรีบปิดวาล์ว ระยะเวลาการรั่วไหลประมาณ 10 นาที คาดว่าไม่เกิน 30 ลิตร แต่เกิดกลุ่มควันจำนวนมากเนื่องจากสัมผัสกับฝนจึงลอยไปได้ไกล แต่มีความเป็นพิษน้อยไม่ทำให้เกิดระคายเคืองระบบทางเดินหายใจ เบื้องต้น ผมได้รับรายงานจากพนักงานตรวจความปลอดภัยว่าไม่มีลูกจ้างได้รับบาดเจ็บหรือเสียชีวิต ทั้งนี้ ทางโรงงานยินดีเยียวยาและให้ความช่วยเหลือหากมีผู้ได้รับผลกระทบจากเหตุการณ์ดังกล่าว
นางโสภา เกียรตินิรชา ผู้ตรวจราชการกระทรวงแรงงาน หัวหน้าคณะทำงานทีมเฉพาะกิจตรวจสอบอุบัติเหตุ อุบัติภัย หรือการประสบอันตรายจากการทำงาน กรณีร้ายแรง ลงพื้นที่พร้อมกับ นายสมพจน์ กวางแก้ว รองอธิบดีกรมสวัสดิการและคุ้มครองแรงงาน ศูนย์ความปลอดภัยในการทำงานเขต 7 (ราชบุรี) สำนักงานสวัสดิการและคุ้มครองแรงงานจังหวัดนครปฐม และหน่วยงานในสังกัดกระทรวงแรงงาน ดำเนินการตรวจสอบข้อเท็จจริงและหาสาเหตุการเกิดอุบัติเหตุดังกล่าว โดยกรมสวัสดิการและคุ้มครองแรงงานจะเชิญนายจ้างและผู้ที่เกี่ยวข้องมาสอบหาข้อเท็จจริงเพิ่มเติม ในวันที่ 27 กันยายนนี้ เพื่อตรวจสอบว่านายจ้างได้ปฏิบัติอย่างถูกต้องตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ.2554 และกฎกระทรวงกำหนดมาตรฐานในการบริหาร จัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับสารเคมีอันตราย พ.ศ. 2556 หรือไม่ เพราะอุบัติเหตุจากการทำงานนั้นสามารถป้องกันได้ หากทุกฝ่ายตระหนักและคำนึงถึงความปลอดภัยในการทำงาน จึงอยากเน้นย้ำให้นายจ้างและลูกจ้างปฏิบัติตามกฎหมายความปลอดภัย และนำมาใช้เป็นแนวปฏิบัติในสถานประกอบกิจการอย่างเคร่งครัด และหากมีข้อสงสัยเกี่ยวกับการปฏิบัติตามกฎหมายความปลอดภัยในการทำงาน สอบถามเพิ่มเติมได้ที่ กองความปลอดภัยแรงงาน โทรศัพท์ 02-4489128-39
วันจันทร์ที่ 19 กันยายน 2565
รัฐบาลเห็นชอบลดค่า Ft ผู้ใช้ไฟบ้านไม่เกิน 500 หน่วย/เดือน
วันพฤหัสบดีที่ 15 กันยายน 2565
ต่อจากนี้ไป ขอเชิญรับฟังไทยคู่ฟ้า
รัฐบาลลดภาระค่าครองชีพประชาชน โดยเห็นชอบมาตรการบรรเทาผลกระทบด้านไฟฟ้า
ซึ่งเป็นการช่วยเหลือค่าไฟฟ้าของกลุ่มผู้ใช้ไฟฟ้าบ้านอยู่อาศัย ที่ใช้ไฟฟ้าไม่เกิน 500 หน่วย/เดือน เป็นเวลา 4
เดือน คือ ค่าไฟฟ้าประจำเดือน ก.ย.-ธ.ค.2565 ประกอบด้วย กลุ่มผู้ใช้ไฟฟ้าไม่เกิน 300 หน่วย/เดือน
ซึ่งเป็นกลุ่มเปราะบาง รับส่วนลดค่า Ft 92.04 สตางค์/หน่วย กลุ่มผู้ใช้ไฟฟ้า 301-350 หน่วย/เดือน
ซึ่งเป็นคนชั้นกลาง รับส่วนลดค่า Ft จำนวน 51.50 สตางค์/หน่วย กลุ่มผู้ใช้ไฟฟ้า 351 - 400 หน่วย/เดือน
รับส่วนลดค่า Ft จำนวน 30.90 สตางค์/หน่วย และผู้ใช้ไฟฟ้า 401 - 500 หน่วย รับส่วนลดค่า Ft จำนวน
10.30 สตางค์/หน่วย เพื่อบรรเทาผลกระทบจากสถานการณ์พลังงานที่ยังคงเพิ่มขึ้นอย่างต่อเนื่อง
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 12 กันยายน 2565
รัฐบาลห่วงใยวัยรุ่น เสี่ยงติดโรคทางเพศสัมพันธ์มากขึ้น โดยเฉพาะเชื้อ HIV-เอดส์ สปสช.จัดงบ4พันล้านดูแล พัฒนาระบบออนไลน์เข้าถึงชุดตรวจฟรี
รัฐบาลห่วงใยวัยรุ่น เสี่ยงติดโรคทางเพศสัมพันธ์มากขึ้น โดยเฉพาะเชื้อ HIV-เอดส์ สปสช.จัดงบ4พันล้านดูแล พัฒนาระบบออนไลน์เข้าถึงชุดตรวจฟรี
วันที่ 12 กันยายน 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลห่วงใยวัยรุ่นเสี่ยงติดโรคทางเพศสัมพันธ์ที่มีแนวโน้มสูงขึ้นอย่างต่อเนื่อง โดยเฉพาะโรคซิฟิลิสและหนองในในกลุ่มอายุ 15-24 ปี ซึ่งผู้ป่วยโรคติดต่อทางเพศสัมพันธ์มีโอกาสการติดเชื้อHIV มากกว่าผู้ที่ไม่ได้ป่วยถึง 5-9 เท่า ทั้งนี้ จากข้อมูลพบว่าประเทศไทยมีผู้ติดเชื้อ HIV ปี 2564 จำนวนราว 520,00 คน และคาดว่าพบผู้ติดเชื้อรายใหม่ราว 6,500 คนต่อประชากรทั้งหมด ซึ่งส่วนใหญ่เป็นกลุ่มเยาวชน อายุ 15 – 24 ปี โดยในปีงบประมาณ 2566 สปสช. เตรียมงบประมาณไว้สำหรับงานHIV-เอดส์ จำนวน 3,978 ล้านบาท เพื่อเป็นค่าใช้จ่ายสำหรับผู้มีสิทธิหลักประกันสุขภาพแห่งชาติหรือประชาชนกลุ่มเฉพาะตามที่คณะกรรมการหลักประกันสุขภาพแห่งชาติกำหนด ครอบคลุมบริการการรักษาด้วยยาต้านไวรัส การตรวจชันสูตรทางห้องปฏิบัติการ การตรวจคัดกรองและการตรวจยืนยันไวรัสตับอักเสบซี
นางสาวรัชดาฯ กล่าวต่อว่า ประเทศไทยมีเป้าหมายในการยุติปัญหาเอดส์ เพื่อควบคุมการแพร่ระบาดของเชื้อ HIV ภายในปี 2573 ซึ่งกองโรคเอดส์และโรคติดต่อทางเพศสัมพันธ์ กรมควบคุมโรค กระทรวงสาธารณสุข ร่วมกับศูนย์ความร่วมมือไทย – สหรัฐด้านสาธารณสุข และคณะแพทยศาสตร์ศิริราชพยาบาล มหาวิทยาลัยมหิดล ได้พัฒนาระบบให้คำปรึกษาเรื่อง HIV เอดส์ และโรคติดต่อทางเพศสัมพันธ์ออนไลน์ โดยผู้รับบริการสามารถแสกนคิวอาร์โค้ด Line OA @Stand by you หรือ เว็บไซต์ standbyyou.info เพื่อขอรับบริการ ได้แก่ ขอรับชุดตรวจหา HIV ทำแบบประเมินหาความเสี่ยง ขอรับคำปรึกษาจากแพทย์ผมเชี่ยวชาญ และค้นหาข้อมูลเกี่ยวกับ HIV และโรคติดต่อทางเพศสัมพันธ์ โดยไม่มีค่าใช้จ่าย และข้อมูลจะถูกเก็บเป็นความลับ
“ระบบการให้บริการดังกล่าว จะช่วยให้ประชาชนทั่วไปโดยเฉพาะวัยรุ่นเข้าถึงคำปรึกษา ชุดตรวจ HIV ด้วยตนเอง รวมทั้งสามารถได้รับยาป้องกันทั้งแบบฉุกเฉินและแบบป้องกัน HIV หากมีความเสี่ยงในอนาคต นำไปสู่การตระหนักรู้เกี่ยวกับปัญหาของ HIV เอดส์ต่อไป และควบคู่กันไป ต้องย้ำเตือนเรื่องการใช้ถุงยางอนามัยด้วย เพราะจะเป็นการป้องกันการติดต่อของโรคได้อย่างมีประสิทธิภาพที่สุด” นางสาวรัชดา กล่าว
วันศุกร์ที่ 21 ตุลาคม 2565
สรรพากรยกระดับการแลกเปลี่ยนรายงานข้อมูลรายประเทศตามแนวทาง OECD เริ่มใช้ปี 2566
ครม.มีมติเมื่อวันที่ 18 ต.ค.2565 อนุมัติหลักการในการเข้าร่วมเป็นภาคีความตกลงพหุภาคีระหว่างเจ้าหน้าที่ผู้มีอํานาจในการแลกเปลี่ยนรายงานข้อมูลรายประเทศ เพื่อยกระดับการแลกเปลี่ยนรายงานข้อมูลรายประเทศให้เป็นมาตรฐานสากล จะเริ่มแลกเปลี่ยนข้อมูลได้ในปี 2566
คณะรัฐมนตรีมีมติเมื่อวันที่ 18 ตุลาคม 2565 อนุมัติหลักการในการเข้าร่วมเป็นภาคีความตกลงพหุภาคีระหว่างเจ้าหน้าที่ผู้มีอํานาจในการแลกเปลี่ยนรายงานข้อมูลรายประเทศ (Multilateral Competent Authority Agreement on the Exchange of Country-by-Country Reports: CbC MCAA) เพื่อยกระดับการแลกเปลี่ยนรายงานข้อมูลรายประเทศ (Country-by-Country Reports: CbCR) ให้เป็นมาตรฐานสากลตามแนวทางขององค์การเพื่อความร่วมมือทางเศรษฐกิจและการพัฒนา (Organisation for Economic Co-operation and Development: OECD) โดยจะเริ่มแลกเปลี่ยนข้อมูลได้ในปี 2566 เป็นต้นไป
นายลวรณ แสงสนิท อธิบดีกรมสรรพากร เปิดเผยว่า “ประเทศไทยได้เข้าร่วมเป็นสมาชิกกรอบความร่วมมือของ OECD ที่มุ่งเน้นการป้องกันการกัดกร่อนฐานภาษีและการโยกย้ายกำไร (Inclusive Framework on Base Erosion and Profit Shifting) ตั้งแต่ปี 2560 ปัจจุบันมีสมาชิก 141 ประเทศ โดยกรอบความร่วมมือดังกล่าวกำหนดให้การรายงานข้อมูล CbCR เป็นมาตรฐานขั้นต่ำที่ประเทศสมาชิกจะต้องดำเนินการให้สอดคล้องตามมาตรฐานสากลที่กำหนด ซึ่งรวมถึงการแลกเปลี่ยนรายงานข้อมูล CbCR แบบอัตโนมัติระหว่างประเทศสมาชิก กรมสรรพากรจึงเตรียมการดำเนินการที่เกี่ยวข้องในเรื่องนี้มาอย่างต่อเนื่อง โดยได้ตรากฎหมายกำหนดให้ผู้มีหน้าที่ แจ้งข้อความตามรายงานข้อมูล CbCR เริ่มแจ้งข้อมูล ตั้งแต่รอบระยะเวลาบัญชีที่เริ่มในหรือหลังวันที่ 1 มกราคม 2564 เป็นต้นไป และกำหนดส่งข้อมูลครั้งแรกภายในวันที่ 31 ธันวาคม 2565 นี้ ตามประกาศอธิบดีกรมสรรพากรเกี่ยวกับภาษีเงินได้ (ฉบับที่ 408) และกรมสรรพากรได้เตรียมการเพื่อเริ่มแลกเปลี่ยนรายงานข้อมูล CbCR โดยเสนอคณะรัฐมนตรีให้ความเห็นชอบในการเข้าร่วมเป็นภาคีความตกลง CbC MCAA ซึ่งเป็นความตกลงระหว่างประเทศ แบบพหุภาคีที่กำหนดให้ประเทศภาคีแลกเปลี่ยนรายงานข้อมูล CbCR แบบอัตโนมัติเป็นรายปี ปัจจุบันมีภาคี 92 ประเทศ สำหรับการดำเนินการในขั้นตอนต่อไป ประเทศไทยจะลงนามเข้าเป็นภาคีในความตกลง CbC MCAA และจะเริ่มแลกเปลี่ยนข้อมูลกับประเทศภาคีครั้งแรกในเดือนมิถุนายน 2566”
นายลวรณ แสงสนิท อธิบดีกรมสรรพากร กล่าวสรุปว่า “การเข้าร่วมเป็นภาคีความตกลง CbC MCAA เป็นการแสดงให้เห็นถึงความมุ่งมั่นในการพัฒนาการดำเนินการที่เกี่ยวข้องกับการแลกเปลี่ยนรายงานข้อมูล CbCR ให้สอดคล้องกับมาตรฐานสากล ซึ่งจะก่อให้เกิดประโยชน์ต่อประเทศไทยอย่างมาก กล่าวคือ กลุ่มบริษัทหรือห้างหุ้นส่วนนิติบุคคลข้ามชาติ (MNE Group) ที่มีบริษัทหรือห้างหุ้นส่วนนิติบุคคลลำดับสูงสุดอยู่ในประเทศไทยจะสามารถยื่นรายงานข้อมูล CbCR ผ่านประเทศไทยได้ นอกจากนี้ประเทศไทยจะได้รับรายงานข้อมูล CbCR จากประเทศภาคีที่เป็นที่ตั้งของ MNE Group และมีกิจการที่เกี่ยวข้องในประเทศไทยทั้งหมด ซึ่งข้อมูลดังกล่าวจะสามารถนำมาใช้ประโยชน์ในการบริหารจัดเก็บภาษีได้อย่างมีประสิทธิภาพ อันจะเป็นการ ช่วยส่งเสริมความโปร่งใส สร้างความเป็นธรรม และต่อต้านการหลีกเลี่ยงภาษีข้ามชาติ รวมถึงส่งเสริมขีดความสามารถในการแข่งขันของประเทศด้านการลงทุนระหว่างประเทศต่อไป”
วันอังคารที่ 11 ตุลาคม 2565
​ไทยส่งเสริมบทบาทสตรีและเยาวชน ผ่านเวทีประชุมคณะมนตรีประชาคมสังคมและวัฒนธรรมอาเซียน ครั้งที่ 28 กัมพูชาเป็นเจ้าภาพ 13 ต.ค.นี้
​ไทยส่งเสริมบทบาทสตรีและเยาวชน ผ่านเวทีประชุมคณะมนตรีประชาคมสังคมและวัฒนธรรมอาเซียน ครั้งที่ 28 กัมพูชาเป็นเจ้าภาพ 13 ต.ค.นี้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 11 ตุลาคม 2565 ว่า ครม.เห็นชอบร่างถ้อยแถลงร่วมการประชุมคณะมนตรีประชาคมสังคมและวัฒนธรรมอาเซียน ครั้งที่ 28 (Joint Statement of the Twenty - Eighth ASEAN Socio-Cultural Community (ASCC) Council) ซึ่งจะมีการรับรองร่างถ้อยแถลงร่วมในวันที่ 13 ตุลาคม 2565 ณ กรุงพนมเปญ โดยประเทศกัมพูชาเป็นเจ้าภาพ ตามที่กระทรวงการพัฒนาสังคมและความมั่นคงของมนุษย์เสนอ ร่างถ้อยแถลงร่วมฉบับนี้ มีสาระสำคัญ อาทิ
1.สนับสนุนในเรื่องต่าง ๆ เช่น 1)การฟื้นตัวภายหลังสถานการณ์การแพร่ระบาดของโรคโควิด–19 2)ความพยายามด้านการจัดการภัยพิบัติในภูมิภาค 3)ข้อเสนอในการจัดตั้งกลไก เพื่อดำเนินบทบาทนำในด้านการคิดเชิงกลยุทธ์ของประชาคมสังคมและวัฒนธรรมอาเซียน
2.เน้นย้ำถึงบทบาทเชิงรุกที่สำคัญของเยาวชนในการพัฒนาชุมชน และการจัดการกับความท้าทายที่ภูมิภาคจะเผชิญในอนาคต และสนับสนุนให้มีการจัดการเสวนาระหว่างเยาวชนและรัฐบาลอย่างสม่ำเสมอ
3.ให้ความสำคัญกับบทบาทของสตรีในการขับเคลื่อนการเติบโตทางเศรษฐกิจที่ครอบคลุม มั่นคง และยั่งยืน
4.ยกระดับการดำเนินการด้านสุขภาพ ความเป็นอยู่ที่ดี และการคุ้มครองทางสังคมสำหรับประชาชนอาเซียน เช่น การเชื่อมโยงสิทธิประกันสังคมสำหรับแรงงานข้ามชาติในอาเซียน การเสริมสร้างบทบาทของนักสังคมสงเคราะห์และผู้ให้บริการทางสังคมในบริบทที่กว้างขึ้น การสนับสนุนการเลี้ยงลูกด้วยนมแม่และการให้อาหารเสริม รวมทั้งสนับสนุนความพยายามอย่างต่อเนื่องของอาเซียนในการขจัดความยากจนและเสริมสร้างภูมิคุ้มกันสำหรับประชากรกลุ่มเปราะบางต่าง ๆ
5.ให้ความสำคัญกับบทบาทของกีฬาในการเสริมสร้างความเข้มแข็งให้กับค่านิยม การตระหนักรู้ และอัตลักษณ์ของอาเซียน
6.แสดงความมุ่งมั่นในการเสริมสร้างความร่วมมือด้านการเปลี่ยนแปลงสภาพภูมิอากาศในภูมิภาค ผ่านการจัดตั้งศูนย์อาเซียนสำหรับการเปลี่ยนแปลงภูมิอากาศ และยกระดับความพยายามในการควบคุมมลพิษหมอกควันข้ามแดนให้มีความรวดเร็วและมีประสิทธิผลมากขึ้น
วันศุกร์ที่ 23 กันยายน 2565
โครงการช่วยเหลือชาวไร่อ้อยที่ตัดอ้อยสดคุณภาพดี ลดฝุ่น PM2.5
วันพฤหัสบดีที่ 22 กันยายน 2565
ต่อจากนี้ไป ขอเชิญรับฟังไทยคู่ฟ้า
รัฐบาลส่งเสริมเกษตรกรให้ใช้วิธีการทำเกษตรที่เป็นมิตรต่อสิ่งแวดล้อม โดยอนุมัติโครงการช่วยเหลือเกษตรกรชาวไร่อ้อยตัดอ้อยสดคุณภาพดีเพื่อลดฝุ่น PM2.5 ฤดูการผลิตปี 2564/65 กรอบวงเงินรวม 8,319 ล้านบาท เพื่อเป็นเงินช่วยเหลือให้แก่เกษตรกรที่ตัดอ้อยสดส่งโรงงานแทนอ้อยไฟไหม้ในอัตรา 120 บาทต่อตัน โดย ธ.ก.ส.จะโอนเงินเข้าบัญชีธนาคารของเกษตรกรโดยตรงหลังปิดหีบของฤดูการผลิตปี 2564/65 คือ ภายในเดือน ธ.ค.2565 เพียงครั้งเดียว ทั้งนี้ ผู้เข้าร่วมโครงการจะต้องเป็นเกษตรกรชาวไร่อ้อยที่จดทะเบียนถูกต้องตาม พ.ร.บ.อ้อยและน้ำตาลทราย พ.ศ.2527 และได้ทำคู่สัญญาส่งอ้อยเข้าโรงงานก่อนเปิดหีบอ้อย หรือขึ้นทะเบียนเกษตรกรของกระทรวงเกษตรและสหกรณ์
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 30 กันยายน 2565
รองนายกฯ พล.อ.ประวิตร ร่วมยินดีตัวแทนเยาวชนชายแดนใต้ คว้ารางวัลชนะเลิศท่องจำอัลกุรอานระดับนานาชาติ ชื่นชมสร้างชื่อเสียงให้ประเทศไทย เป็นความภาคภูมิใจของคนไทยทั้งชาติ
รองนายกฯ พล.อ.ประวิตร ร่วมยินดีตัวแทนเยาวชนชายแดนใต้ คว้ารางวัลชนะเลิศท่องจำอัลกุรอานระดับนานาชาติ ชื่นชมสร้างชื่อเสียงให้ประเทศไทย เป็นความภาคภูมิใจของคนไทยทั้งชาติ ยืนยันรัฐบาลพร้อมสนับสนุนทุกศาสนา เพื่อพัฒนาจังหวัดชายแดนใต้สู่สังคมพหุวัฒนธรรมที่งด
น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า วันนี้ (30 กันยายน 2565) เวลา 10.00 น. ณ ห้องรับรอง 1 ตึกบัญชาการ 1 ทำเนียบรัฐบาล พลเรือตรี สมเกียรติ ผลประยูร เลขาธิการศูนย์อำนวยการบริหารจังหวัดชายแดนภาคใต้ (เลขาธิการ ศอ.บต.) นำ นายอะห์หมัด สาเมาะ และครอบครัว ตัวแทนเยาวชนไทยจากชายแดนภาคใต้ ผู้ชนะเลิศการทดสอบท่องจำอัลกุรอานระดับนานาชาติ ณ เมืองมักกะห์ ประเทศซาอุดีอาระเบีย เมื่อวันที่ 21 กันยายน 2565 เข้าพบ พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ในฐานะประธานกรรมการยุทธศาสตร์ด้านการพัฒนาจังหวัดชายแดนภาคใต้ (กพต.)
โอกาสนี้ รองนายกรัฐมนตรี แสดงความชื่นชมและร่วมยินดีกับนายอะห์หมัด สาเมาะ ที่ได้ทำหน้าที่เป็นตัวแทนเยาวชนไทยจากชายแดนภาคใต้ เข้าร่วมการแข่งขันการทดสอบท่องจำอัลกุรอานระดับนานาชาติ และได้รับรางวัลชนะเลิศ นับเป็นความสำเร็จที่ยิ่งใหญ่ที่ได้สร้างชื่อเสียงให้แก่ประเทศไทย และเป็นความภาคภูมิใจของคนไทยทุกคน ซึ่งความสำเร็จในครั้งนี้ส่วนหนึ่งเป็นผลจากการอบรมเลี้ยงดูของครอบครัวที่ได้ให้ความรักและการบ่มเพาะอย่างดียิ่งจนทำให้บุตรประสบความสำเร็จ พร้อมทั้งได้ชื่นชมและแสดงความยินดีกับนายฮาซัน สาเมาะ ผู้ได้รับรางวัลชนะเลิศ ณ ประเทศซูดาน และนายฮูเซน สาเมาะ ที่ได้รับรางวัลชนะเลิศ ณ ประเทศแคนาดาด้วย นับเป็นครอบครัวแบบอย่างที่ได้ทำหน้าที่ส่งเสริมให้บุตรหลานเดินตามรอยศาสดา ทั้งด้านการศรัทธา การปฏิบัติศาสนกิจ และจรรยามารยาทที่ดีงาม ซึ่งคุณงามความดีจะเป็นผลบุญส่งผลให้คุณพ่อ คุณแม่ และบุคคลทุกคน ได้สู่ความเมตตาพระผู้เป็นเจ้าได้อย่างใกล้ชิดและสมบูรณ์ที่สุด
รองนายกรัฐมนตรีกล่าวว่า รัฐบาลพร้อมให้การสนับสนุนวิถีปฏิบัติตามหลักศาสนาที่ถูกต้อง โดยได้มอบหมายให้ ศอ.บต. ให้การส่งเสริมและผลักดันให้มากขึ้น ขอให้ทุกภาคส่วนที่เกี่ยวข้องร่วมมือกันอบรมสั่งสอนพร้อมทั้งเผยแพร่เรื่องที่ดีงาม และหลักปฏิบัติที่ถูกต้องไปในครอบครัวมุสลิมในพื้นที่จังหวัดชายแดนภาคใต้ รวมทั้งส่งเสริมการพูด อ่าน เขียน และการใช้ภาษาไทยอันเป็นเอกลักษณ์และความภาคภูมิใจของชาติไทยด้วย
รองนายกรัฐมนตรีกล่าวยืนยันว่า รัฐบาลยินดีให้การสนับสนุนการจัดการศึกษาตามหลักการศาสนาของทุกศาสนา เพื่อให้เป็นคนดีและคนเก่งอย่างต่อเนื่อง อันเป็นงานสำคัญของการพัฒนาจังหวัดชายแดนภาคใต้เพื่อให้เป็นสังคมพหุวัฒนธรรมที่งดงามตลอดไป และขอให้ ศอ.บต. ประสานกระทรวงการพัฒนาสังคมเพื่อความมั่นคงของมนุษย์ พิจารณารางวัลที่แสดงออกถึงการกระทำคุณงามความดีเป็นที่ประจักษ์ เพื่อแสดงถึงการชื่นชมยกย่องเชิดชูเกียรติครอบครัวต่อไป